ΓΡΑΠΤΗ ΕΡΩΤΗΣΗ E-0115/02

υποβολή: Markus Ferber (PPE-DE) προς την Επιτροπή

(29 Ιανουαρίου 2002)

Θέμα: Κέντρο Βιομηχανικής Συνεργασίας ΕΕ-Ιαπωνίας, Τόκυο

Στο πρόσφατα εκδοθέν βιβλίο του Japan: Restless Competitor, (Richmond, Surrey 2001), ο Malcolm Trevor, διευθυντικό στέλεχος του Κέντρου Βιομηχανικής Συνεργασίας για πολλά χρόνια, περιγράφει μεταξύ άλλων εντυπωσιακά πώς, λόγω της ισχυρής επιρροής του ΜΙΤΙ, προβάλλεται στα εκεί προσκεκλημένα από την Ευρώπη στελέχη μόνο η ιαπωνική κυβερνητική προπαγάνδα, πώς αποσιωπώνται κριτικές απόψεις που φωτίζουν τα εμπόδια στις εισαγωγές και στις επενδύσεις και πώς εμποδίζονται οι επαφές με έμπειρους ως προς τη χώρα αυτή Ευρωπαίους εισαγωγείς και διευθυντικά στελέχη. Ο για πολλά χρόνια εισηγητής του Ευρωπαϊκού Κοινοβουλίου σε θέματα Ιαπωνίας, James Moorhouse, έγραψε για το βιβλίο μια επαινετική εισαγωγή.

Καταβάλλει η Επιτροπή προσπάθειες προκειμένου να παράσχει αντικειμενικότερη ενημέρωση στα διευθυντικά στελέχη που εστάλησαν στην Ιαπωνία με χρήματα της ΕΕ·

Υπό το φως των εμπειριών της τελευταίας δεκαετίας, εξακολουθεί η Επιτροπή να θεωρεί ορθό τον τρόπο με τον οποίο έχει δομηθεί το χρηματοδοτούμενο κατά το ήμισυ με κεφάλαια της ΕΕ Κέντρο, όπου το ΜΙΤΙ και ο απεσταλμένος του συνδιευθυντής ασκούν το δικαίωμα του βέτο σε όλα τα ζητήματα·

Ποια συμπεράσματα τείνει να εξαγάγει από αυτό το καθόλου ικανοποιητικό και ιδιαίτερα δαπανηρό για τον Ευρωπαίο φορολογούμενο δίλημμα·

Απάντηση του κ. Liikanen εξ ονόματος της Επιτροπής

(11 Μαρτίου 2002)

Η Επιτροπή έχειπόψη της το βιβλίο Japan — Restless Competitor που συνέταξε ο κ. Trevor. Τα σχόλια και οι απόψεις που περιέχονται στο βιβλίο του κ. Trevor εκφράζουν αποκλειστικά τη θέση του ίδιου του συγγραφέα. Αν και ο κ. Trevor ήταν Γενικός Διευθυντής του Κέντρου Βιομηχανικής Συνεργασίας ΕΕ-Ιαπωνίας στο Τόκιο από το 1992 έως το 1996, δεν εργάζεται πλέον για την Επιτροπή.

Η διαχείριση και η χρηματοδότηση του Κέντρου Βιομηχανικής Συνεργασίας ΕΕ-Ιαπωνίας πραγματοποιείται από κοινού από την Επιτροπή και το Υπουργείο Οικονομίας, Εμπορίου και Επενδύσεων (METI) της Ιαπωνίας από το 1986. Τα προγράμματα του Κέντρου προορίζονται να εξοικειώσουν τα στελέχη με τις ιαπωνικές επιχειρηματικές μεθόδους και με την οικεία κουλτούρα. Το πρόγραμμα HRTP (Πρόγραμμα κατάρτισης ανθρώπινου δυναμικού) και οι θεματικές αποστολές (Topical Missions) βοηθούν τα στελέχη κοινοτικών επιχειρήσεων να αποκτήσουν μια βαθύτερη κατανόηση του τρόπου λειτουργίας των ιαπωνικών επιχειρήσεων. Το Κέντρο διοργανώνει επίσης σεμινάρια για κοινοτικές επιχειρήσεις στην Ιαπωνία και, από το 1997, διαχειρίζεται το πρόγραμμα Vulcanus, στο πλαίσιο του οποίου φοιτητές θετικών επιστημών και μηχανοτεχνίας παρακολουθούν ένα εντατικό μάθημα ιαπωνικής γλώσσας διάρκειας τεσσάρων μηνών και στη συνέχεια τοποθετούνται σε θέση εργασίας για οχτώ μήνες σε μια ιαπωνική εταιρεία στην Ιαπωνία. Κατά συνέπεια, εκατοντάδες Ευρωπαίοι βοηθήθηκαν να κατανοήσουν τον τρόπο λειτουργίας των επιχειρήσεων στην Ιαπωνία. Γενικά, οι συμμετέχοντες είναι εξαιρετικά ικανοποιημένοι για τα προγράμματα του Κέντρου.

Το Κέντρο δημιουργήθηκε σε μια εποχή σοβαρών εμπορικών δυσκολιών με την Ιαπωνία. Μολονότι εξακολουθεί να είναι δύσκολη η διείσδυση στην ιαπωνική αγορά των κοινοτικών εταιρειών, τα προγράμματα του Κέντρου, σε συνδυασμό με το πρόγραμμα ETP (Πρόγραμμα κατάρτισης στελεχών) και το πρόγραμμα προώθησης των εξαγωγών GTJ (Gateway to Japan) (το οποίο η Επιτροπή διαχειρίζεται μόνη της) βοήθησαν τις κοινοτικές εταιρείες να δημιουργήσουν μια θέση στην ιαπωνική αγορά.

Η χρηματοδότηση και η διαχείριση του Κέντρου πραγματοποιείται από κοινού με την Ιαπωνία και η Επιτροπή αναθεωρεί σήμερα με τους ιάπωνες εταίρους της το ρόλο του Κέντρου στο μέλλον.